**การใช้หลักธรรมาภิบาลของผู้บริหารโรงเรียนเอกชน**

**สังกัดสำนักงานศึกษาธิการจังหวัดปทุมธานี**

**นันทวัฒน์ สังฆะมะณี1 และ อัจฉราวรรณ จันทร์เพ็ญศรี2**

**1,2 สาขาวิชาการบริหารการศึกษา วิทยาลัยการฝึกหัดครู มหาวิทยาลัยราชภัฏพระนคร**

**1E-mail: nuntawat@hotmail.com, 2E-mail: atcharawan.c@gmail.com**

**บทคัดย่อ**

การวิจัยนี้มีวัตถุประสงค์เพื่อ 1) ศึกษาระดับการใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชน สังกัดสำนักงานศึกษาธิการจังหวัดปทุมธานี และ 2) นำเสนอแนวทางการใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชน สังกัดสำนักงานศึกษาธิการจังหวัดปทุมธานี กลุ่มตัวอย่างที่ใช้ในการวิจัย คือ ครูโรงเรียนเอกชน อำเภอลำลูกกา สังกัดสำนักงานศึกษาธิการจังหวัดปทุมธานี จำนวน 286 คน โดยการสุ่มตัวอย่าง  
อย่างง่าย เครื่องมือที่ ใช้ในการวิจัย ได้แก่ แบบสอบถาม มีค่าความเชื่อมั่น 0.96 และแบบสัมภาษณ์ สถิติที่ใช้ในการวิเคราะห์ ข้อมูล ได้แก่ ค่าความถี่ ค่าร้อยละ ค่าเฉลี่ยส่วนเบี่ยงเบนมาตรฐาน และการวิเคราะห์ข้อมูลเชิงเนื้อหา และผลการวิจัยพบว่า 1) ระดับการใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชน สังกัดสำนักงานศึกษาธิการจังหวัดปทุมธานี ในภาพรวม มีการใช้หลักธรรมาภิบาลในการบริหารสถานศึกษาในระดับมากที่สุด (=4.61, S.D.=0.61) 2) แนวทางการพัฒนาการใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชน สังกัดสำนักงานศึกษาธิการจังหวัดปทุมธานี ได้แก่ (1) หลักความรับผิดชอบ ผู้บริหารสถานศึกษาต้องมองปัญหาออกเป็นปัญหาเร่งด่วน ซึ่งใช้ประสบการณ์ในการตัดสินใจแก้ปัญหาให้ทันท่วงที และปัญหาที่ไม่เร่งด่วน จะต้องช่วยกันระดมความคิดในการแก้ไขปัญหา  
ส่งผลกระทบให้น้อยที่สุดและให้เกิดประโยชน์อย่างสูงสุด (2) หลักความโปร่งใส ผู้บริหารสถานศึกษาต้องยึดหลักของพระราชบัญญัติการศึกษา เป็นตัวกำหนดกรอบในการบริหารงาน ผู้มีส่วนได้ส่วนเสีย หรือบุคคลภายนอกสามารถตรวจสอบได้ (3) หลักนิติธรรม ผู้บริหารสถานศึกษาจะต้องให้ครูที่เป็นหัวหน้าในระดับ ประชุมสมาชิกและเสนอข้อคิดเห็นเกี่ยวกับกฎระเบียบของโรงเรียน (4) หลักความคุ้มค่า ผู้บริหารสถานศึกษาจะต้องมองเห็นถึงครูแต่ละคนมีความสามารถแตกต่างกัน ส่งเสริมส่งการทำงานตรงสายงาน (5) หลักคุณธรรม ผู้บริหารสถานศึกษาจะต้องใช้ประสบการณ์ในการตัดสินใจ มีเหตุผล   
ใช้โอกาสในการปรับตัว ใช้สติปัญญาในการแก้ไขปัญหาต่างๆ และ(6) หลักการมีส่วนร่วม โรงเรียน ผู้บริหารสถานศึกษาใช้การกระจายอำนาจในการบริหารจัดการ

**คำสำคัญ:** หลักธรรมาภิบาล, การบริหาร, ผู้บริหารสถานศึกษา

**THE USE OF GOOD GOVERNANCE BY SCHOOL ADMINISTEATORS**

**PROVATE SCHOOL UNDER THE OFFICE OF EDUCATION,**

**PATHUM THANI PROVINCE**

**Nuntawat Sangkamanee1 and Atcharawan Chanpensri2**

**Master of Education (Educational Administration) Phanakhon Rajabhat University**

**1E-mail: nuntawat@hotmail.com, 2E-mail: atcharawan.c@gmail.com**

**ABSTRACT**

This research aimed to study: 1) To study the level of Goodness Governance usage in the management of private school education by school administrators affiliated with the Pathum Thani Province Education Office. 2) To propose guidelines for using Goodness Governance in the management of private school education by school administrators affiliated with the Pathum Thani Province Education Office. The sample group used in the research consists of 286 teachers from private schools in Lamlukka District, affiliated with the Pathum Thani Province Education Office. The sampling method employed was simple random sampling. The research tools included a questionnaire with a reliability coefficient of 0.96 and interviews. Statistics used in data analysis include frequency, percentage, mean, standard deviation, and content analysis. The research results were found that: 1) The level of Goodness Governance usage in the management of private school education by school administrators affiliated with the Pathum Thani Province Education Office, overall, shows the highest level (=4.61, S.D.=0.61). 2) Development guidelines for using Goodness Governance in the management of private school education by school administrators affiliated with the Pathum Thani Province Education Office in Pathum Thani Province include: (1) Responsibility: School administrators must perceive urgent problems as urgent, using experience to make timely decisions in problem-solving. Non-urgent problems should be addressed collectively to minimize impact and maximize benefits. (2) Accountability: School administrators must adhere to the regulations set by education laws as a framework for management. Accountability should be clear and accessible to stakeholders and external parties. (3) The Rule of Law: School administrators should involve head teachers in meetings and seek their input on school regulations. (4) Costeffectiveness or Economy: School administrators should recognize the varying abilities of each teacher, promoting work alignment. (5) Morality: School administrators should use experience, reasoning, seize opportunities for adaptation, and apply wisdom to solve various problems. (6) Participation: Schools and school administrators should distribute power for effective management.

**Keywords:** Goodness Governance, administration, school administrators

**บทนำ**

ในยุคปัจจุบันนี้ที่มีการเปลี่ยนแปลงเกิดขึ้นอย่างตลอดเวลา การศึกษาจึงเป็นอีกเรื่องที่มีความสำคัญต่อ การพัฒนาประเทศไทยเป็นอย่างยิ่งเพราะเป็นรากฐานสำคัญของการพัฒนาในด้านเศรษฐกิจ การเมือง สังคม และวัฒนธรรม ประเทศไทยจึงให้ความสำคัญกับการศึกษาดังปรากฏในรัฐธรรมนูญแห่ง ราชอาณาจักรไทยพุทธศักราช 2560 มาตรา 27 ที่ระบุไว้ว่า บุคคลย่อมเสมอภาคกัน ในกฎหมาย มีสิทธิและเสรีภาพและได้รับความคุ้มครองตามกฎหมายเท่าเทียมกัน ซึ่งได้กำหนดให้การศึกษาเป็นสิทธิขั้นพื้นฐานของคนไทยทุกคนที่รัฐต้องจัดให้ เพื่อพัฒนาคนไทยทุกช่วงวัยให้มีความเจริญงอกงามในทุกๆด้าน และสามารถอยู่ร่วมกับคนอื่นได้อย่างมีความสุข ในสถานการณ์การเปลี่ยนแปลงอย่างฉับพลันของโลกในศตวรรษที่ 21 โดย สำนักงานเลขาธิการสภาการศึกษา ได้จัดทำแผนการศึกษาแห่งชาติ พ.ศ. 2560 – 2579 ขึ้น เพื่อกำหนดทิศทางด้านการศึกษา และวางการทำงาน และกำหนดเป้าหมายการจัดการศึกษาของชาติ โดยเน้นที่การจัดการศึกษาของคนไทยทุกๆคนมีโอกาสเข้าถึงการศึกษาในทุกชั้น และต้องมีคุณภาพทางการศึกษาอย่างยั่งยืน มีการพัฒนาโครงสร้างการบริหารจัดการศึกษาที่มีประสิทธิภาพมากที่สุด ตลอดจนมีการผลิตและพัฒนากำลังคนให้มีทักษะทางตลาดงานในการทำงานที่สอดคล้องกับความต้องการของประเทศ และสอดคล้องกับการพัฒนาประเทศ (สำนักงานเลขาธิการสภาการศึกษา กระทรวงศึกษาธิการ, 2560) โดยที่รัฐธรรมนูญแห่งราชอาณาจักรไทย มาตรา 65 ได้มีการกำหนดให้รัฐพึงจัดให้มียุทธศาสตร์ชาติขึ้น เพื่อใช้เป็นเป้าหมายและแนวทางในการพัฒนาประเทศอย่างยั่งยืน

หลักธรรมาภิบาลใช้เป็นแนวทางในการรวมกรอบในการจัดทำแผนต่าง ๆ โดยยุทธศาสตร์ชาติ (พ.ศ. 2561 - 2580) โดยมุ่งเน้นในเรื่องการสร้างความสมดุลระหว่างการพัฒนาความมั่นคงของเศรษฐกิจ สังคม และสิ่งแวดล้อม โดยการมีส่วนร่วมของทุกภาคส่วนในรูปแบบประชารัฐ และสอดคล้อง กับแผนยุทธศาสตร์กระทรวงศึกษาธิการ (พ.ศ. 2563 – 2565) ซึ่งมีวิสัยทัศน์ที่ว่า “กระทรวงศึกษาธิการวางระบบเพื่อให้ผู้เรียนมีความรู้ – ทักษะ มีทัศนคติที่ดีต่อบ้านเมืองของตนเอง เป็นพลเมืองที่ดี และเข้มแข็ง มีอาชีพ มีงานทำ มีคุณธรรม และมีพื้นฐานชีวิตที่ดีและมั่นคง” จึงได้มีการกำหนดกรอบแนวทาง และเป้าหมาย เพื่อทำให้คุณภาพการศึกษาพัฒนาและดียิ่งขึ้น ดังนั้นผู้บริหาร และครูจะต้องมีสมรรถนะและทักษะตามมาตรฐานวิชาชีพ มีจรรยาบรรณของวิชาชีพของตนเอง มีองค์ความรู้ ตลอดจนความเป็นมืออาชีพ (สำนักนโยบายและยุทธศาสตร์ สำนักงานปลัดกระทรวงศึกษาธิการ, 2563) กระทรวงศึกษาธิการจึงเน้นให้ผู้บริหารสถานศึกษาทุก ๆ คน ต้องมีความรู้ควบคู่คุณธรรมที่หลากหลาย เข้มข้น ต้องเน้นมุ่งเน้นการพัฒนา และเสริมสร้างศักยภาพคนเองให้ได้มากที่สุด มีการกำหนดยุทธศาสตร์ที่จะทำให้ผู้บริหารสถานศึกษาทุกคนมีสติ และมีจิตวิญาณของผู้บริหาร ดังนั้นผู้บริหารจึงจะต้องมีความรับผิดชอบสูงต่อการบริหารงาน รวมไปถึงการมีบทบาทหน้าที่มีความภูมิใจในวิชาชีพผู้บริหารสถานศึกษา และมีความละอายในการประพฤติสิ่งที่ผิดต่อกฎหมายบ้านเมือง เพราะผู้ที่จะมาทำหน้าที่เป็นครู จะต้องเป็นคนดี มีศรัทธาในวิชาชีพของตนเอง มีพร้อมที่จะประกอบวิชาชีพทางการศึกษาให้เป็นไปตามมาตรฐานวิชาชีพ และจรรยาบรรณของวิชาชีพ (รพีพรรณ เอกสุภาพันธุ์, 2552) รวมไปถึงผู้บริหารสถานศึกษาที่มีคุณภาพ จะต้องเป็นผู้นำในการดำรงตนอยู่ในจรรยาบรรณวิชาชีพ มีการนำหลักคุณธรรม จริยธรรมมาใช้ในการปฏิบัติงาน ซึ่งจะเป็นผลทำให้การทำงานที่ก่อให้เกิดประสิทธิภาพต่อองค์กรหรือสถานศึกษาอย่างมีประสิทธิภาพมากที่สุด (คุณัชญา สมจิตร และผดุง พรมมูล, 2561)

การจัดการศึกษาเอกชนปทุมธานี ภายใต้การดูแลรับผิดชอบของสำนักงานศึกษาธิการจังหวัดปทุมธานี ได้มีส่วนร่วมในการจัดการศึกษาของประเทศ ซึ่งนอกจากจะช่วยแบ่งเบาภาระการจัดการศึกษาให้กับภาครัฐแล้ว ยังช่วยสร้างโอกาสทางการศึกษา ช่วยให้ระบบการศึกษาเกิดการแข่งขันด้านคุณภาพ เป็นทางเลือกให้กับผู้ปกครองและนักเรียน ซึ่งรัฐได้ให้ความสำคัญกับการส่งเสริมการศึกษาเอกชนมาอย่างต่อเนื่อง และเพื่อให้ระบบการศึกษาเอกชนจังหวัดปทุมธานี มีส่วนร่วมในการขับเคลื่อนในการพัฒนาการศึกษาของประเทศไปสู่เป้าหมายและทิศทางที่กำหนด จึงได้จัดทำแผนพัฒนาการศึกษาเอกชน พ.ศ. 2561 – 2564 ขึ้น โดยการเชื่อมโยงกับแผนพัฒนาการศึกษาเอกชน พ.ศ. 2560 – 2564 ซึ่งนอกจากเป็นการรองรับความท้าทายจากภายนอกและภายในของระบบการศึกษาเอกชนแล้ว ยังเป็นการยกระดับบทบาทของการศึกษาเอกชนในช่วงของการปฏิรูปการศึกษาของจังหวัดปทุมธานีอีกด้วย โรงเรียนเอกชนในจังหวัดปทุมธานี เป็นสถานศึกษาของเอกชนที่จัดการศึกษาไม่ว่าจะเป็นโรงเรียนในระบบ หรือโรงเรียนนอกระบบ ที่มิใช่เป็นสถาบันอุดมศึกษาของเอกชนตามกฎหมาย ว่าด้วยสถาบันอุดมศึกษาเอกชน ดำเนินงานตามพระราชบัญญัติโรงเรียนเอกชน พ.ศ. 2550 แก้ไขเพิ่มเติม (ฉบับที่ 2) พ.ศ. 2554 จำแนกโรงเรียนเอกชน ซึ่งในโรงเรียนเอกชนนั้น จำเป็นต้องมีการบริหารงานอยู่บนหลักธรรมาภิบาล ซึ่งเป็นกฎหมายเพื่อใช้ในการบริหารจัดการสถานศึกษาให้บรรลุเจตนารมณ์ของพระราชบัญญัติการศึกษาแห่งชาติ

จากความเป็นมาและความสำคัญของหลักธรรมาภิบาล ผู้วิจัยจึงมีความสนใจที่จะทำการศึกษาการใช้หลักธรรมาภิบาลของผู้บริหารโรงเรียนเอกชน สังกัดสำนักงานศึกษาธิการจังหวัดปทุมธานี ว่าใช้หลักธรรมาภิบาลในการบริหารสถานศึกษาในระดับใด และมีแนวทางการใช้หลักธรรมาภิบาลเป็นอย่างไร โดยผู้วิจัยสามารถนำผลจากการวิจัยไปใช้เป็นแนวทางในการบริหารสถานศึกษาของผู้บริหารสถานศึกษาโรงเรียนเอกชน สังกัดสำนักงานศึกษาธิการจังหวัดปทุมธานี

**วัตถุประสงค์การวิจัย**

1. เพื่อศึกษาระดับการใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชน สังกัดสำนักงานศึกษาธิการจังหวัดปทุมธานี

2. เพื่อนำเสนอแนวทางการใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชน สังกัดสำนักงานศึกษาธิการจังหวัดปทุมธานี

**วิธีดำเนินการวิจัย**

**1. ประชากรและกลุ่มตัวอย่าง**

1.1 ประชากรที่ใช้ในการวิจัย ประกอบด้วย ครูโรงเรียนเอกชน อำเภอลำลูกกา สังกัดสำนักงานศึกษาธิการจังหวัดปทุมธานี จำนวน 22 โรงเรียน โดยเป็นครูผู้สอนจำนวน 638 คน (ปีการศึกษา 2565)

1.2 กลุ่มตัวอย่างที่ใช้ในการวิจัย คือ ครูโรงเรียนเอกชน อำเภอลำลูกกา สังกัดสำนักงานศึกษาธิการจังหวัดปทุมธานี จำนวน 286 คน โดยการสุ่มตัวอย่างอย่างง่าย

**2. เครื่องมือที่ใช้ในการวิจัย**

เครื่องมือที่ใช้ในการศึกษาวิจัยครั้งนี้ ประกอบด้วย

2.1 แบบสอบถามเกี่ยวกับการใช้ตามหลักธรรมาภิบาลของผู้บริหารสถานศึกษาสังกัดสำนักงานศึกษาธิการจังหวัดปทุมธานี ประเมินความตรงเชิงเนื้อหา (IOC) และมีค่าความเชื่อมั่น 0.96

2.2 แบบสัมภาษณ์ ซึ่งผู้ให้ข้อมูลในการสัมภาษณ์ ได้แก่ บริหารสถานศึกษาของผู้บริหารสถานศึกษาโรงเรียนเอกชน สังกัดสำนักงานศึกษาธิการจังหวัดปทุมธานี ที่ได้รับการประเมินภายนอกอยู่ในระดับดีขึ้นไป มีประสบการณ์ในการบริหารสถานศึกษาไม่น้อยกว่า 5 ปี และวุฒิการศึกษาระดับปริญญาโทขึ้นไป จำนวน 5 คน

**3. การเก็บรวบรวมข้อมูล**

เก็บแบบสอบถามจากกลุ่มตัวอย่างด้วยตนเอง จากการส่งแบบสอบถามจำนวน 400 ชุด ในรูปแบบ Google Form โดยกำหนดเวลาในการตอบแบบสอบถามและกลับคืนให้ผู้วิจัย ภายในระยะเวลา 7-15 วัน ได้ข้อมูลกลับมาครบถ้วนคิดเป็นร้อยละ 100

**4. การวิเคราะห์ข้อมูล**

สถิติที่ใช้ในการวิเคราะห์ ข้อมูล ได้แก่ ค่าความถี่ ค่าร้อยละ ค่าเฉลี่ยส่วนเบี่ยงเบนมาตรฐาน และการวิเคราะห์ข้อมูลเชิงเนื้อหา

**ผลการวิจัย**

ตอนที่ 1 ผลการวิเคราะห์การใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชน

สังกัดสำนักงานศึกษาธิการจังหวัดปทุมธานี ในภาพรวม

ตารางที่ 1 ผลการวิเคราะห์การใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชน   
สังกัดสำนักงานศึกษาธิการจังหวัดปทุมธานี ในภาพรวม

|  |  |  |  |
| --- | --- | --- | --- |
| **การใช้หลักธรรมาภิบาลของผู้บริหารสถานศึกษา** | **ระดับหลักธรรมาภิบาล** | | |
|  | **S.D.** | **แปลผล** |
| 1. หลักความรับผิดชอบ | 4.64 | 0.58 | มากที่สุด |
| 2. หลักความโปร่งใส | 4.59 | 0.63 | มากที่สุด |
| 3. หลักนิติธรรม | 4.61 | 0.61 | มากที่สุด |
| 4. หลักความคุ้มค่า | 4.60 | 0.61 | มากที่สุด |
| 5. หลักคุณธรรม | 4.65 | 0.57 | มากที่สุด |
| 6. หลักการมีส่วนร่วม | 4.57 | 0.64 | มากที่สุด |
| **รวม** | **4.61** | **0.61** | **มากที่สุด** |

จากตารางที่ 1 พบว่า การใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชน สังกัดสำนักงานศึกษาธิการจังหวัดปทุมธานี ในภาพรวม มีการใช้หลักธรรมาภิบาลในการบริหารสถานศึกษาในระดับมากที่สุด (=4.61, S.D.=0.61) และเมื่อพิจารณาเป็นรายด้าน พบว่าการใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชน สังกัดสำนักงานศึกษาธิการจังหวัดปทุมธานี มากที่สุดทุกด้าน โดยหลักคุณธรรม มีค่าเฉลี่ยสูงที่สุด (=4.65, S.D.=0.57) รองลงมา คือ หลักความรับผิดชอบ (=4.64, S.D.=0.58) และด้านที่มีค่าเฉลี่ยต่ำสุด คือ หลักการมีส่วนร่วม (=4.57, S.D.=0.64)

ตอนที่ 2 แนวทางการพัฒนาการใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชน สังกัดสำนักงานศึกษาธิการจังหวัดปทุมธานี

หลักความรับผิดชอบ แนวทางในการแก้ปัญหาต่างๆ และยอมรับความคิดเห็นที่แตกต่างภายในโรงเรียน ผู้บริหารสถานศึกษาต้องมองปัญหาออกเป็น 2 ปัญหาใหญ่ คือ ปัญหาเร่งด่วน ซึ่งใช้ประสบการณ์ในการตัดสินใจแก้ปัญหาให้ทันถ่วงที สอบถามผู้ที่มีความรู้ในการให้ข้อมูลที่ถูกต้องเพื่อให้การแก้ไขปัญหานั้นสำเร็จไปได้ด้วยดีและทันต่อสถานการณ์ที่เกิดขึ้น และปัญหาที่ไม่เร่งด่วน จะต้องช่วยกันระดมความคิดในการแก้ไขปัญหาส่งผลกระทบให้น้อยที่สุดและให้เกิดประโยชน์อย่างสูงสุด รวมทั้งการแก้ปัญหาจึงต้องใช้วิธีที่เหมาะสม โดยเฉพาะการอยู่ร่วมกันของหลายๆคน ต้องคำนึงถึงเรื่องความคิดเห็นที่แตกต่าง ในฐานะผู้บริหาร ต้องรับฟังและยอมรับความคิดเห็น และให้ทุกคนอยู่ร่วมกันได้ เพื่อให้เกิดความยุติธรรม และเป็นธรรมกับทุกฝ่าย และคำนึงถึงนักเรียนเป็นหลัก

หลักความโปร่งใส แนวทางในการเปิดเผยข้อมูลในการบริหารงานด้านต่างๆอย่างตรงไปตรงมา และสามารถตรวจสอบได้ ผู้บริหารสถานศึกษาต้องยึดหลักของพระราชบัญญัติการศึกษา เป็นตัวกำหนดกรอบในการบริหารงาน ผู้มีส่วนได้ส่วนเสีย หรือบุคคลภายนอกสามารถตรวจสอบได้ โดยวางกรอบการทำงาน มีการกระจายงานตามบทบาทหน้าที่ มีการแบ่งโครงสร้างการบริหารงานเป็นฝ่าย และมีการรายงานผลการปฏิบัติงานโครงการ กิจกรรม ทุกเดือน โดยมีการจัดประชุมคณะกรรมการบริหาร เพื่อเป็นรายงานการดำเนินงาน และวางแผนงานร่วมกัน รวมทั้งจัดให้มีการประเมินการทำงานจากผู้ใต้บังคับบัญชาในแต่ละภาคเรียน มีแบบประเมินการทำงาน และการบริหารงานที่ชัดเจน

หลักนิติธรรม แนวทางในการออกกฎระเบียบโดยรับฟังความคิดเห็นของครู ในโรงเรียน ผู้บริหารสถานศึกษาจะต้องให้ครูที่เป็นหัวหน้าในระดับ ประชุมสมาชิกและเสนอข้อคิดเห็นเกี่ยวกับกฎระเบียบของโรงเรียน และนำข้อคิดเห็นของแต่ละกลุ่มมาร่วมกันพิจารณาในระดับคณะกรรมการบริหาร เพื่อออกเป็นระเบียบของโรงเรียน เพื่อให้เกิดการยอมรับ สามารถปฏิบัติตามกฎนั้นได้ และจะต้องคำนึงถึงความแตกต่างกฎระเบียบ อายุ การแต่งกายตามยุคสมัยนิยม สามารถยืดหยุ่นได้ตามความเหมาะสม

หลักความคุ้มค่า แนวทางในการบริหารครูและบุคลากร โดยคำนึงถึงความถนัด ความสนใจ และความสามารถของแต่ละบุคคล ผู้บริหารสถานศึกษาจะต้องมองเห็นถึงครูแต่ละคนมีความสามารถแตกต่างกัน ส่งเสริมส่งการทำงานตรงสายงาน และมีการสำรวจความต้องการของครูทุกปีการศึกษาในการปรับเปลี่ยนหน้าที่ รวมทั้งเปิดโอกาสการเรียนรู้เพิ่มเติม และใช้หลักความคุ้มค่าในการจัดอัตรากำลังของครูให้สอดคล้องกับสัดส่วนการสอน ความรับผิดชอบในสายงาน ใช้หลักนิติธรรมในการบริหาร การพิจารณาความดีความชอบหรือการพิจารณาปรับเงินเดือน เพื่อเสริมแรงในการทำงาน

หลักคุณธรรม แนวทางในการปฏิบัติต่อครูและบุคลากร รวมถึงบุคคลทั่วไปด้วยความสุภาพ อ่อนโยน และการมีมนุษยสัมพันธ์ที่ดี ผู้บริหารสถานศึกษาจะต้องใช้ประสบการณ์ในการตัดสินใจ มีเหตุผล ใช้โอกาสในการปรับตัว ใช้สติปัญญาในการแก้ไขปัญหาต่างๆ ใช้หลักธรรมในการดำเนินชีวิต ผู้บริหารจะต้องแสดงออกถึงความเป็นกัลยาณมิตร วางตนเป็นกลาง รับฟังและเปิดใจให้กว้าง เมื่อครูทำดีก็กล่าวชื่นชม เมื่อครูทำผิดควรให้ข้อแนะนำ ไม่ก้าวก่ายเรื่องส่วนตัว รวมทั้งการเป็นแบบอย่างให้กับครู และการนำไปสู่ความสำเร็จ

หลักการมีส่วนร่วมแนวทางในการเปิดโอกาสให้ครูและบุคลากรหรือผู้มีส่วนเกี่ยวข้องเข้ามามีส่วนร่วมในการบริหารจัดการโรงเรียน ผู้บริหารสถานศึกษาใช้การกระจายอำนาจในการบริหารจัดการ โดยแบ่งออกเป็น กลุ่มๆในโรงเรียน โดยมีประธานฝ่าย ดูแลงานฝ่าย และมีสมาชิกร่วมกัน ในระดับชั้น มีหัวหน้าระดับรับผิดชอบให้ครูมีร่วมร่วมบริหารงานในระดับชั้น รวมทั้งเข้ามาร่วมตัดสินใจร่วมวางแผน ร่วมทำงานกับโรงเรียน

**สรุปผลและอภิปรายผล**

**สรุปผล**

จากการวิจัยครั้งนี้ ผลการวิจัยสรุปตามวัตถุประสงค์ของการวิจัยตามลำดับดังนี้

1. ระดับการใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชน สังกัดสำนักงานศึกษาธิการจังหวัดปทุมธานี ในภาพรวม มีการใช้หลักธรรมาภิบาลในการบริหารสถานศึกษาในระดับมากที่สุด (=4.61, S.D.=0.61) และพบว่าการใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชนมากที่สุดทุกด้าน

2. แนวทางการพัฒนาการใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชน สังกัดสำนักงานศึกษาธิการจังหวัดปทุมธานี ได้แก่ (1) หลักความรับผิดชอบ ผู้บริหารสถานศึกษาต้องมองปัญหาออกเป็นปัญหาเร่งด่วน ซึ่งใช้ประสบการณ์ในการตัดสินใจแก้ปัญหาให้ทันถ่วงที และปัญหาที่ไม่เร่งด่วน จะต้องช่วยกันระดมความคิดในการแก้ไขปัญหาส่งผลกระทบให้น้อยที่สุดและให้เกิดประโยชน์อย่างสูงสุด (2) หลักความโปร่งใส ผู้บริหารสถานศึกษาต้องยึดหลักของพระราชบัญญัติการศึกษา เป็นตัวกำหนดกรอบในการบริหารงาน ผู้มีส่วนได้ส่วนเสีย หรือบุคคลภายนอกสามารถตรวจสอบได้ (3) หลักนิติธรรม ผู้บริหารสถานศึกษาจะต้องให้ครูที่เป็นหัวหน้าในระดับ ประชุมสมาชิกและเสนอข้อคิดเห็นเกี่ยวกับกฎระเบียบของโรงเรียน (4) หลักความคุ้มค่า ผู้บริหารสถานศึกษาจะต้องมองเห็นถึงครูแต่ละคนมีความสามารถแตกต่างกัน ส่งเสริมส่งการทำงานตรงสายงาน (5) หลักคุณธรรม ผู้บริหารสถานศึกษาจะต้องใช้ประสบการณ์ในการตัดสินใจ มีเหตุผล ใช้โอกาสในการปรับตัว ใช้สติปัญญาในการแก้ไขปัญหาต่างๆ และ(6) หลักการมีส่วนร่วม โรงเรียน ผู้บริหารสถานศึกษาใช้การกระจายอำนาจในการบริหารจัดการ

**อภิปรายผล**

1. จากผลการศึกษาระดับการใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชน สังกัดสำนักงานศึกษาธิการจังหวัดปทุมธานี ในภาพรวม มีการใช้หลักธรรมาภิบาลในการบริหารสถานศึกษาในระดับมากที่สุด และพบว่าการใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชนมากที่สุดทุกด้าน โดยหลักคุณธรรม มีค่าเฉลี่ยสูงที่สุด รองลงมาคือ หลักความรับผิดชอบ และหลักการมีส่วนร่วม มีค่าเฉลี่ยต่ำที่สุด ทั้งนี้อาจเป็นเพราะ การบริหารโดยใช้หลักธรรมาภิบาล ซึ่งได้แก่ หลักความรับผิดชอบ หลักความโปร่งใส หลักนิติธรรม หลักความคุ้มค่า หลักคุณธรรม และหลักการมีส่วนร่วม ส่งผลต่อการการบริหารสถานศึกษาของผู้บริหารสถานศึกษาโรงเรียนเอกชน สังกัดสำนักงานศึกษาธิการจังหวัดปทุมธานี เช่น ในการบริหารสถานศึกษาช่วยให้ผู้บริหารตระหนักในสิทธิและหน้าที่ของผู้บริหารในการบริหารสถานศึกษา ผู้บริหารมีทักษะในการบริหารงานให้ทุกคนมีส่วนร่วมในการปฏิบัติงานด้านต่างๆ ผู้บริหารใช้กฎระเบียบเป็นแนวทางในการปกครองบังคับบัญชา การบริหารจัดการโรงเรียน ผู้บริหารพัฒนาโรงเรียนไปให้สู่ความสำเร็จ ได้อย่างมีประสิทธิภาพและประสิทธิผล ผู้บริหารยึดมั่นในความถูกต้อง และความดีงามในการบริหารสถานศึกษา และผู้บริหารเปิดโอกาสรับฟังข้อเสนอแนะจากครู บุคลากร นักเรียน ผู้ปกครอง และชุมชน รวมทั้งผู้มีส่วนได้ส่วนเสีย เพื่อนำไปปรับปรุงแก้ไขข้อบกพร่องในการบริหารจัดการโรงเรียน เป็นต้น ซึ่งสอดคล้องกับงานวิจัยของ จุฑามาศ ภูสง่า (2560) ได้ศึกษาวิจัยเรื่อง การบริหารตามหลัก ธรรมาภิบาล โรงเรียนสังกัดสำนักงาน เขตพื้นที่การศึกษามัธยมศึกษา เขต 24 พบว่า ครูมีความคิดเห็นต่อการบริหารตามหลักธรรมาภิบาลของผู้บริหารสถานศึกษา โดยรวมและรายด้านอยู่ในระดับมากที่สุด เรียงลำดับค่าเฉลี่ยจากมากไปหาน้อย ดังนี้ ด้านหลักคุณธรรม ด้านหลักความโปร่งใส ด้านหลักนิติธรรม ด้านหลักความคุ้มค่า ด้านหลักความรับผิดชอบ และด้านหลักความมีส่วนร่วม ตามลำดับ และสอดคล้องกับงานวิจัยของ สุพรทิพย์ ไทรทองคำ (2562) ได้ศึกษาวิจัยเรื่อง การบริหารตามหลักธรรมาภิบาลของผู้บริหารสถานศึกษาสังกัดสำนักงานเขตพื้นที่การศึกษาประถมศึกษากระบี่ พบว่า การบริหารตามหลักธรรมาภิบาลของผู้บริหารสถานศึกษา สังกัดสำนักงานเขตพื้นที่การศึกษาประถมศึกษากระบี่ โดย ภาพรวมพบว่าอยู่ในระดับมากที่สุด และเมื่อพิจารณาเป็นรายด้าน พบว่ามีการบริหารโดยใช้หลักธรรมาภิบาลโดยระดับการบริหารอยู่ในระดับมากที่สุดด้วยค่าเฉลี่ยสูงสุด คือ หลักความคุ้มค่า รองลงมาคือหลักคุณธรรม หลักความรับผิดชอบ หลักความโปร่งใส หลักนิธิธรรม หลักความมีส่วนร่วม ตามลำดับ

2. แนวทางการพัฒนาการใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชน สังกัดสำนักงานศึกษาธิการจังหวัดปทุมธานี ทั้ง 6 หลักธรรมมาภิบาล ได้แก่ หลักความรับผิดชอบ หลักความโปร่งใส หลักนิติธรรม หลักความคุ้มค่า หลักคุณธรรม และหลักการมีส่วนร่วม สามารถนำมาเป็นแนวทางในการพัฒนาการใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชน สังกัดสำนักงานศึกษาธิการจังหวัดปทุมธานี ทั้งนี้อาจเป็นเพราะการนำหลักธรรมาภิบาลในการบริหารสถานศึกษาของผู้บริหารนั้น เป็นการบริหารที่เปิดโอกาสให้ผู้บริหารและครูร่วมกันตัดสินใจ มีการกำหนดนโยบาย และกิจกรรมการบริหารงานในสถานศึกษา การสร้างบรรยากาศ สร้างแรงจูงใจ ให้ผู้มีส่วนเกี่ยวข้องเกิดแรงกระตุ้น ในการดำเนินกิจกรรมต่างๆของสถานศึกษา เกิดความสามัคคี เข้าใจเป้าหมายขององค์กร ซึ่งส่งผลต่อความสำเร็จขององค์กร ซึ่งสอดคล้องกับ แมกคอร์เนล (McConnell. 1992: อ้างถึงใน ณฐพร มั่นคง, 2563) ได้ศึกษาวิจัยเรื่อง ความสัมพันธ์ระหว่างประสิทธิผลของโรงเรียนกับกับวิสัยทัศน์ด้านคุณธรรมและจริยธรรมของผู้บริหารโรงเรียน พบว่าในโรงเรียนที่มีประสิทธิผลนั้น ผู้บริหารโรงเรียนมีวิสัยทัศน์ด้านคุณธรรมและจริยธรรม และพบว่าวิสัยทัศน์ด้านคุณธรรมและจริยธรรมของผู้บริหารโรงเรียนสามารถทำนายประสิทธิภาพของโรงเรียนได้ และสอดคล้องกับพงศ์ศิริ พวงศรีเคน (2563) ได้ศึกษาวิจัยเรื่อง การพัฒนาแนวทางการบริหารสถานศึกษาโดยยึดหลัก ธรรมาภิบาลสำหรับโรงเรียน สังกัดสำนักงานเขตพื้นที่การศึกษามัธยมศึกษา เขต 33 พบว่า การ บริหารสถานศึกษาโดยยึดหลักธรรมาภิบาลสำหรับโรงเรียนสังกัดสำนักงานเขตพื้นที่การศึกษา มัธยมศึกษา เขต 33 พบว่าแนวทางการบริหารสถานศึกษาโดยยึดหลัก ธรรมาภิบาลสำหรับโรงเรียน สังกัดสำนักงานเขตพื้นที่การศึกษามัธยมศึกษาเขต 33 การบริหารควรมีการประชุมเพื่อ จัดทำแผนปฏิบัติการ ส่งเสริมให้มีการจัดสรรงบประมาณตามข้อมูลความจำเป็นด้วยความเป็นธรรม มี การจัดทำแผนปฏิบัติและขั้นตอนการแสวงหา มีการจัดกิจกรรมให้ผู้เรียนได้เรียนรู้จากประสบการณ์จริง เปิดเผยขั้นตอนและแนวทางปฏิบัติในการรับนักเรียน อีกทั้งยังสอดคล้องกับ ธีระ รุญเจริญ (2557 ) ได้กล่าวถึงความสำคัญของหลักธรรมาภิบาลไว้ว่า หลักธรรมาภิบาลนั้นมีส่วน ช่วยในการบริหารจัดการศึกษาในองค์กรภาครัฐและภาคเอกชน ให้มีประสิทธิผลและประสิทธิภาพ บรรลุวิสัยทัศน์ พันธกิจ เป้าหมาย ตามที่ได้กำหนดไว้

**ข้อเสนอแนะ**

**ข้อเสนอแนะในการนำผลวิจัยไปใช้หรือข้อเสนอแนะเชิงนโยบาย**

1. จากผลการวิจัยพบว่าระดับการใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชน สังกัดสำนักงานศึกษาธิการจังหวัดปทุมธานี เรียงลำดับดังนี้ 1) หลักคุณธรรม 2) หลักความรับผิดชอบ 3) หลักนิติธรรม 4) หลักความคุ้มค่า 5)หลักความโปร่งใส และ 6) หลักการมีส่วนร่วม ดังนั้นผู้บริหารสถานศึกษาควรให้ความสำคัญในการส่งเสริมครูตระหนักถึงการใช้หลักธรรมาภิบาลในหลักการมีส่วนร่วมในการปฏิบัติงาน เช่น ส่งเสริมเปิดโอกาสให้ผู้ปกครองและชุมชน เข้ามามีส่วนร่วมในการเป็นคณะกรรมการจัดทำหลักสูตรสถานศึกษา เปิดโอกาสให้ครูและบุคลากร หรือผู้มีส่วนเกี่ยวข้องเข้ามามีส่วนร่วมในการบริหารจัดการโรงเรียน

2. แนวทางการพัฒนาการใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชน สังกัดสำนักงานศึกษาธิการจังหวัดปทุมธานี หลักการมีส่วนร่วม มีค่าเฉลี่ยต่ำที่สุด แสดงให้เห็นว่าสถานศึกษาทุกแห่งควรมีนโยบายในการพัฒนาการใช้หลักธรรมาภิบาล โดยหลักการมีส่วนร่วมในการบริหารสถานศึกษา

**ข้อเสนอแนะในการวิจัยครั้งต่อไป**

1. ควรศึกษาแนวทางการพัฒนาการใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชน ในหลักธรรมาภิบาล หลักการมีส่วนร่วม

2. ควรมีการศึกษาและสร้างรูปแบบการพัฒนาการใช้หลักธรรมาภิบาลในการบริหารสถานศึกษาของผู้บริหารสถานศึกษาโรงเรียนเอกชน เพื่อเป็นแนวทางในการพัฒนาต่อไป

**เอกสารอ้างอิง**

คุณัชญา สมจิตร และผดุง พรมมูล. (2561). *การปฏิบัติตนตามจรรยาบรรณวิชาชีพของครูโรงเรียน สังกัดสำนักงานเขตพื้นที่การศึกษาประถมศึกษา จังหวัดชุมพร*. บัณฑิตวิทยาลัย มหาวิทยาลัยสวนดุสิต, 14(2), 17-31.

จุฑามาศ ภูสง่า, *"การบริหารตามหลักธรรมาภิบาล โรงเรียนสังกัดสำนักงานเขตพื้นที่ การศึกษามัธยมศึกษา เขต 24"* (วิทยานิพนธ์ปริญญา ศึกษาศาสตรมหาบัณฑิต สาขาวิชาการบริหาร การศึกษา บัณฑิตวิทยาลัย มหาวิทยาลัยมหามกุฏราชวิทยาลัย, 2560), ข.

ณฐพร มั่นคง. (2563). *จริยธรรมของผู้บริหารสถานศึกษากับคุณลักษณะของครูที่ดี สังกัดสำนักงานเขตพื้นที่การศึกษามัธยมศึกษาเขต 18*. จันทบุรี: วิทยานิพนธ์ ค.ม. (การบริหารการศึกษา) มหาวิทยาลัยราชภัฏรำไพพรรณี.

พงศ์ศิริ พวงศรีเคน, *"การพัฒนาแนวทางการบริหารสถานศึกษาโดยยึดหลักธรรมาภิบาล สำหรับโรงเรียน สังกัดสำนักงานเขตพื้นที่การศึกษามัธยมศึกษา เขต 33,"* วารสารมหาจุฬานาค รทรรศน์7, 7 (กรกฎาคม 2563), 246.

รพีพรรณ เอกสุภาพันธุ์. (2552).*การพัฒนายุทธศาสตร์ การเสริมสร้างจรรยาบรรณของวิชาชีพผู้บริหารสถานศึกษา สังกัดสำนักงานคณะกรรมการการศึกษาขั้นพื้นฐาน*.วิทยานิพนธ์ปริญญาดุษฎีบัณฑิต,จุฬาลงกรณ์มหาวิทยาลัย.

สำนักงานเลขาธิการสภาการศึกษา. (2560). *แผนการศึกษาแห่งชาติ พ.ศ. 2560 – 2579*. กรุงเทพมหานคร:พริกหวานกราฟฟิค จำกัด.

สำนักนโยบายและยุทธศาสตร์ สำนักงานปลัดกระทรวงศึกษาธิการ. (2563). *แผนยุทธศาสตร์กระทรวงศึกษาธิการ(พ.ศ. 2563 - 2565). (ออนไลน์)*. แหล่งที่มา : www.moe.go.th.10 เมษายน 2563.

สุพรทิพย์ ไทรทองคำ, *"การบริหารตามหลักธรรมาภิบาลของผู้บริหารสถานศึกษาสังกัด สำนักงานเขตพื้นที่การศึกษาประถมศึกษากระบี่," วารสารนาคบุตรปริทรรศน์ มหาวิทยาลัยราชภัฏนครศรีธรรมราช 11*, 1 (มกราคม – เมษายน 2562), 91.